9 Tsogo eno ya ntlha e direga leng? Go na le bosupi jo bo nonofileng jwa gore e tsweletse gone jaanong. Ka sekai, bapisa dikgaolo tse pedi tsa Tshenolo. Sa ntlha, leba Tshenolo kgaolo 12. Mo go yone re bolelelwa gore Jesu Keresete yo o sa tswang go tlhongwa le baengele ba gagwe ba ba boitshepo ba lwa le Satane le badimona ba gagwe. (Tshenolo 12:7-9) Jaaka fa makasine ono o ile wa bontsha gangwe le gape, ntwa eo e simolotse ka 1914.* Le fa go ntse jalo, ela tlhoko gore ga go ope wa balatedi ba ba tloditsweng ba ga Keresete yo go tweng o thusa Jesu mo ntweng eo ya kwa legodimong. Jaanong leba kgaolo 17 ya buka ya Tshenolo. Mo go yone re bolelelwa gore morago ga go senngwa ga “Babelona o Mogolo,” Kwana o tla fenya ditšhaba. Go tswa foo e oketsa jaana: “Gape, ba ba biditsweng e bile ba tlhophilwe mme ba ikanyega mo go ene ba tla dira jalo.” (Tshenolo 17:5, 14) “Ba ba biditsweng e bile ba tlhophilwe mme ba ikanyega” ba tshwanetse ba bo ba setse ba tsositswe fa e le fano ba bonwa ba na le Jesu fa a sena go fenya lefatshe la ga Satane ka phenyo ya makgaolakgang. Ka gone, go a utlwala go bo re ka re, batlodiwa ba ba swang pele ga Aramagedona ba tsosiwa nako nngwe gareng ga 1914 le Aramagedona.